## Pravilnik o nostrifikaciji projekata

### NN 98/1999 (27.9.1999.), Pravilnik o nostrifikaciji projekata

# MINISTARSTVO PROSTORNOG UREÐENJA, GRADITELJSTVA I STANOVANJA

Na temelju članka 49. stavka 5. Zakona o gradnji (»Narodne
novine« broj 52/99 i 75/99) ministar prostornog uređenja,
graditeljstva i stanovanja, donosi

## PRAVILNIK

### O NOSTRIFIKACIJI PROJEKATA

I. OPĆE ODREDBE

Članak 1.

Ovim Pravilnikom propisuje se postupak nostrifikacije, način
ovjere projekta, sadržaj potvrde, način izračuna
naknade te uvjeti i mjerila za davanje ovlaštenja pravnoj
osobi za nostrifikaciju idejnog, glavnog i izvedbenog projekta
izrađenog u inozemstvu (u daljnjem tekstu: ovlaštenje
za nostrifikaciju)

Članak 2.

Nostrifikacija jest postupak utvrđivanja usklađenosti
idejnog, glavnog i izvedbenog projekta (u daljnjem tekstu: projekta)
izrađenog u inozemstvu s odredbama Zakona o gradnji, tehničkim
propisima i hrvatskim normama (u daljnjem tekstu: hrvatskim propisima
iz područja graditeljstva).

Članak 3.

Ovlaštena pravna osoba za nostrifikaciju projekta izrađenog
u inozemstvu (u daljnjem tekstu: ovlaštena pravna osoba)
odgovorna je za usklađenost nostrificiranog projekta sa hrvatskim
propisima iz područja graditeljstva.

Članak 4.

Dopuštena je izrada dvojezičnih dijelova projekta,
na stranom i hrvatskom jeziku, kako bi se mogao usporediti prijevod
s izvornikom kao i radi racionalnosti izrade grafičkih
dijelova projekta. U tom slučaju u tekstovnim dijelovima
projekta tekstovi na dva jezika pišu se u dva stupca, a u
grafičkom tako da se tekstovi nalaze jedan uz drugi.

II. POSTUPAK NOSTRIFIKACIJE

*Izvješće o nostrifikaciji*

Članak 5.

(1) Ovlaštena pravna osoba u postupku nostrifikacije izrađuje
izvješće o nostrifikaciji koje sadrži potvrdu
o nostrifikaciji, a po potrebi i dokumente iz stavka 2. i 3. ovoga
članka.

(2) Ako se u projektu izrađenom u inozemstvu primjenjuju odredbe
inozemnih propisa i/ili normi, ovlaštena pravna osoba mora
navesti i odgovarajuće hrvatske propise i/ili norme.

(3) Ako hrvatskih propisa i/ili normi, nema ovlaštena pravna
osoba u izvješću o nostrifikaciji mora priložiti
upotrebljene inozemne propise i/ili norme kao i njihov prijevod
na hrvatski jezik.

(4) Izvješće o nostrifikaciji je sastavni dio projekta.

*Potvrda o nostrifikaciji*

Članak 6.

(1) Potvrda o nostrifikaciji jest isprava kojom se potvrđuje
da je projekt izrađen u inozemstvu usklađen s hrvatskim
propisima iz područja graditeljstva.

(2) Potvrda o nostrifikaciji sadrži:

1. naziv i adresu ovlaštene pravne osobe,

2. ime ovlaštenog arhitekta odnosno ovlaštenog inženjera
uposlenog u ovlaštenoj pravnoj osobi,

3. klasifikacijsku oznaku, urudžbeni broj i datum izdavanja
ovlaštenja za nostrifikaciju,

4. ime odnosno naziv i adresu investitora,

5. ime odnosno naziv i adresu projektanta,

6. naziv, vrstu i lokaciju građevine te ostale oznake važne
za njenu identifikaciju,

7. popis svih sastavnih dijelova projekta koji je nostrificiran,

8. popis dokumenata iz članka 5. stavka 2. i 3. ovoga Pravilnika,

9. izjavu ovlaštene pravne osobe koja glasi: »Ovaj projekt
jest usklađen s odredbama Zakona o gradnji, tehničkim
propisima i hrvatskim normama«,

10. klasifikacijsku oznaku, urudžbeni broj i datum izdavanja
potvrde te potpis i pečat ovlaštenog arhitekta odnosno
ovlaštenog inženjera i potpis ovlaštenika i pečat
ovlaštene pravne osobe.

*Način ovjere projekta*

Članak 7.

Nostrificirani projekt, ovjerava ovlaštena pravna osoba štambiljem
koji se otiskuje na naslovnu stranu svakog zapečaćenog
dijela projekta.

*Štambilj za ovjeru nostrificiranog projekta*

Članak 8.

(1) Izgled, veličina i sadržaj štambilja za ovjeru
nostrificiranog projekta prikazani su na obrascu tiskanom uz ovaj
Pravilnik.

(2) Štambilj iz stavka 1. ovoga članka ovlaštena
osoba naručuje od osobe ovlaštene za izradu štambilja
na temelju ovlaštenja za nostrifikaciju.

(3) Štambilj iz stavka 1. ovoga članka predat će
se Ministarstvu prostornog uređenja, graditeljstva i stanovanja
(u daljnjem tekstu: Ministarstvo) radi njegova komisijskog uništenja
u slučaju:

1. oštećenja štambilja,

2. prestanka važenja ovlaštenja za nostrifikaciju,

3. oduzimanja ovlaštenja za nostrifikaciju,

4. prestanka rada ovlaštene osobe.

*Knjiga obavljenih nostrifikacija*

Članak 9.

Ovlaštena pravna osoba dužna je voditi Knjigu obavljenih
nostrifikacija na način propisan Uredbom o uredskom poslovanju
(»Narodne novine«, br. 38/87 i 42/88) i Uputstvom za
izvršenje uredbe o uredskom poslovanju za urudžbeni
zapisnik (»Narodne novine«, br. 49/87, 38/88, 75/93
i 74/94).

III. IZRAČUN NAKNADE ZA IZVRŠENU NOSTRIFIKACIJU

Članak 10.

Naknada za izvršenu nostrifikaciju projekta izrađenog
u inozemstvu izračunava se kao postotak od cijene izračunate
prema Pravilniku o cijenama usluga Hrvatske komore arhitekata
i inženjera u graditeljstvu (»Narodne novine«,
broj 85/99) za izradu projekta i to:

1. za nostrifikaciju projekta izrađenog po hrvatskim propisima
u iznosu od 20%,

2. za nostrifikaciju koja sadrži dokumente iz članka
5. stavka 2. i 3. ovoga Pravilnika u iznosu od 30%.

Članak 11.

Ako nostrifikacija projekta obuhvaća projekte za više
istih građevina, naknada za drugi i svaki sljedeći projekt
iznosi 10% naknade utvrđene za nostrifikaciju prvog projekta,
prema članku 10. ovoga Pravilnika.

IV. OVLAŠTENJE ZA NOSTRIFIKACIJU PROJEKATA

*Uvjeti i mjerila za davanje ovlaštenja za nostrifikaciju*

Članak 12.

Ovlaštenje za nostrifikaciju se daje za sljedeća područja
projektiranja:

1. arhitektonsko (za arhitektonske projekte građevina, projekte
unutarnjeg uređenja građevina i projekte krajobraznog
uređenja),

2. građevinsko (za građevinske projekte konstrukcije visokogradnje,
projekte inženjerskih građevina, projekte vodovoda i
kanalizacije za visokogradnje i projekte vanjskog vodovoda i kanalizacije,
projekte prometnica, projekte u vodogradnji, projekte temeljenja
i ostale građevinske projekte),

3. strojarsko (za projekte energetskih građevina, projekte
skladištenja i prijenosa plinovitih i tekućih tvari,
projekte strojarskih instalacija grijanja, ventilacije i klimatizacije,
rashladnu tehniku i obradu vode, projekte procesnih i ostalih
postrojenja),

4. elektrotehničko (za projekte elektroinstalacija u građevinama,
projekte građevina elektroenergetike, projekte za informacijsku
i telekomunikacijsku tehniku),

Članak 13.

Ovlaštenje za nostrifikaciju za jedno ili više područja
projektiranja daje se pravnoj osobi registriranoj za projektiranje
koja ima uposlene ovlaštene arhitekte odnosno ovlaštene
inženjere odgovarajuće struke s najmanje deset godina
radnog iskustva u struci, koji su projektirali složene građevine.

*Zahtjev za davanje i produženje ovlaštenja
za nostrifikaciju*

Članak 14.

(1) Zahtjev za davanje ili produženje ovlaštenja za
nostrifikaciju pravna osoba podnosi Ministarstvu.

(2) Zahtjevu za davanje ovlaštenja za nostrifikaciju prilaže
se:

1. dokaz o upisu pravne osobe u sudski registar, odnosno u Upisnik
projektantskih društava Hrvatske komore arhitekata i inženjera
u graditeljstvu,

2. popis značajnih projekata koji su izrađeni u pravnoj
osobi,

3. popis uposlenih ovlaštenih projektanata s popisom značajnih
projekata i radova u čijoj su izradi sudjelovali i

4. dokaz o podmirenim troškovima postupka.

(3) Pravna osoba može zahtjevu za davanje ovlaštenja
za nostrifikaciju priložiti i drugu dokumentaciju za koju
smatra da predstavlja značajni doprinos tehničkoj
struci.

(4) Zahtjevu za produženje ovlaštenja za nostrifikaciju
prilažu se podaci o obavljenim nostrifikacijama, podaci o
promjenama koje su nastale tijekom važenja ovlaštenja
i dokaz o podmirenim troškovima postupka.

*Davanje, važenje, produženje i oduzimanje
ovlaštenja za nostrifikaciju*

Članak 15

(1) Ovlaštenje za nostrifikaciju daje, produžuje i oduzima
ministar prostornog uređenja, graditeljstva i stanovanja (u
dalj-njem tekstu: ministar) na temelju mišljenja Stručnog
odbora za poslove nostrifikacije.

(2) Ovlaštenje za nostrifikaciju te rješenje o produženju
ovlaštenja, oduzimanju ovlaštenja i odbijanju zahtjeva
za davanje ovlaštenja su upravni akti protiv kojih žalba
nije dopuštena, ali se može pokrenuti upravni spor.

(3) Ovlaštenje za nostrifikaciju vrijedi 5 godina, a na zahtjev
ovlaštene pravne osobe može se produžiti.

(4) Ovlaštenje za nostrifikaciju trajno će se oduzeti:

1. ako ovlaštena pravna osoba u obavljanju poslova nostrifikacije
postupa protivno hrvatskim propisima,

2. ako se naknadno utvrdi da podaci na temelju kojih je dato ovlaštenje
nisu istiniti,

3. ako se naknadno promijene podaci na temelju kojih je dato ovlaštenje.

*Stručni odbor za poslove nostrifikacije*

Članak 16.

(1) Radi obavljanja radnji u postupku davanja, produživanja
odnosno oduzimanja ovlaštenja za nostrifikaciju te praćenja
rada na nostrifikaciji projekata ministar osniva Stručni
odbor za poslove nostrifikacije (u daljnjem tekstu: Odbor) te
imenuje sedam članova i tajnika odbora na rok od 5 godina.

(2) Pet članova Odbora su istaknuti stručnjaci za
pojedina područja projektiranja članovi Hrvatske
komore arhitekata i inženjera u graditeljstvu, a dva člana
i tajnik Odbora su državni službenici Ministarstva.

(3) Članovi Odbora između sebe biraju predsjednika
Odbora.

(4) Način rada Odbora utvrdit će se poslovnikom kojega
donosi Odbor većinom glasova svih članova, uz suglasnost
ministra.

(5) Administrativno-tehničke i financijske poslove Odbora
obavlja Ministarstvo.

(6) Članovi Odbora i tajnik Odbora imaju pravo na naknadu
troškova nastalih u svezi s radom u Odboru, te pravo na nagradu
za svoj rad, koju određuje ministar.

*Troškovi postupka*

Članak 17.

(1) Troškove postupka davanja ovlaštenja za nostrifikaciju
projekta snosi podnositelj zahtjeva.

(2) Visinu troškova postupka odredit će ministar.

V. ZAKLJUČNA ODREDBA

Članak 18.

Ovaj pravilnik stupa na snagu osmoga dana od dana objave u »Narodnim
novinama«.

Klasa: 361-01/99-01/4
Urbroj: 531-01-99-1
Zagreb, 22. rujna 1999.

Ministar
**mr. sc. Marko Širac,** v. r.

![](dodatni/372357.gif)

Pravilnik, NN 98/1999-1638